বালুরঘাট, ৭ নভেম্বর : ফেসবুক কাণ্ডে বালুরঘাটে এসে বিক্ষোভের মুখে পড়তে হল অম্বিকেশ মহাপাত্রকে। মঙ্গলবার তিনি বালুরঘাটে একটি নাগরিক কনভেনশনে যোগ দিতে এসেছিলেন। রঘুনাথপুর এলাকায় টোটো রেখে আটকে দেওয়া হয় অম্বিকেশ মহাপাত্র এবং আমরা আক্রান্তের সদস্যদের গাড়ি। কালো পতাকা দেখিয়ে গো ব্যাক স্লোগান দেওয়া হয়। প্রসঙ্গত, পুজোর সময় বালুরঘাটে বিকেল চারটে থেকে ভোর চারটে পর্যন্ত গাড়ি চলাচল বন্ধ ছিল। এতে হয়রানি হতে হয় সাধারণ মানুষকে। এর প্রতিবাদে প্রশাসনের বিরুদ্ধে ফেসবুকে পোস্ট করেছিলেন কিছু মানুষ। সেই পোস্ট ভাইরাল হতেই পুলিসি ধরপাকড় শুরু হয়। দুজনকে গ্রেপ্তারও করা হয়েছিল। পুলিসের এই ভূমিকার বিরুদ্ধে সরব হয়েছিলেন অম্বিকেশ মহাপাত্র। বালুরঘাট আদালতের আইনজীবীদের একাংশের ডাকা এই নাগরিক কনভেনশনে যোগ দিতে তিনি এসেছেন। আসার কথা রয়েছে আইনজীবী বিকাশরঞ্জন ভট্টাচার্য, কবি মন্দাক্রান্ত সেন সহ আরও অনেকে।